**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΞΑΝΘΗΣ**

**ΔΗΜΟΣ ΞΑΝΘΗΣ**

**Γραφείο Συμπαραστάτη του δημότη**

**και της επιχείρησης**  Αριθμός πρωτοκόλλου: \*\*\*\*\*

**Πλατεία Δημοκρατίας Ξάνθη**

**ΔΗΜΑΡΧΙΑΚΟ ΜΕΓΑΡΟ ΞΑΝΘΗΣ**

**Τηλ. 25413 50800**

**mail. symparastatis@cityofxanthi.gr** Ξάνθη, 19/05/2015

ΔΙΑΜΕΣΟΛΑΒΗΣΗ 4/19-05-2015 (Άρθρο 77 παρ. 3 Ν.3852/2010)

ΠΡΟΣ \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* κάτοικος Ξάνθης (\*\*\*\*\*\*)

K οινοποίηση

1)Γραφείο Αντιδημάρχου Τεχνικών Υπηρεσιών

2)Διεύθυνση Περιβάλλοντος και Ποιότητας Ζωής

Τμήμα Καθαριότητας και Ανακύκλωσης

**Ι. Η καταγγελία**

1. Η Συμπαραστάτης του Δημότη και της Επιχείρησης δέχθηκε την υπ' αρ. πρωτ. \*\*\*/08-05-2015 καταγγελία, της \*\*\*\*\*\*\* κατοίκου Ξάνθης (\*\*\*\*\*\*\*\*\*\*\*\*\*) , η οποία έλαβε αρ. \*\*\*\*\* στο μητρώο καταγγελιών.

2. Η καταγγέλλουσα αναφέρει ότι κατοικεί στην περιοχή των «\*\*\*\*\*\*\*\*\*» στην Ξάνθη, παρακείμενης περιοχής του λειτουργούντος «\*\*\*\*\*\*\*\*\*\*\*\*\*\*\*\*\*» εντός της πόλεως της Ξάνθης.

Από την καλλιέργεια των τμημάτων γης που έχουν παραχωρηθεί σε δημότες της Ξάνθης και από την έναρξη της καλλιέργειά τους παρατηρούνται έντονα και επικίνδυνα για τη δημόσια υγεία και κυρίως των παροικούντων, προβλήματα, κυρίως από την εναπόθεση σκουπιδιών ξερών κλαδιών που δύνανται να προκαλέσουν ατυχήματα, χόρτων και λαχανικών τα οποία κατά την σήψη τους, εκπέμπουν δυσοσμία και προσελκύουν έντομα και ζωϋφια.

Η καταγγέλλουσα επίσης ενημέρωσε το γραφείο του ΣτΔ ότι δημιουργείται μεγάλο πρόβλημα γιατί δεν προβλέπεται και δεν εκτελείται τακτική και περιοδική αποκομιδή των σκουπιδιών στην συγκεκριμένη περιοχή.

Η καταγγέλλουσα έχει απευθυνθεί στις υπηρεσίες τεχνικών υπηρεσιών και περιστασιακά έχει πραγματοποιηθεί αποκομιδή των εν λόγω σκουπιδιών, παρά το ότι η υπηρεσία δεν έχει την αποκλειστική αρμοδιότητα και ευθύνη της περισυλλογής των σκουπιδιών.

Πλην όμως επειδή δεν υπάρχει περιοδικότητα στις παραπάνω ενέργειες, το πρόβλημα υφίσταται εφ’ όσον η περισυλλογή των σκουπιδιών, είναι αποσπασματική και απέχει χρονικά μεταξύ των ενεργειών της υπηρεσίας ακόμη και ένα έτος, όπως καταγγέλλεται.

Κατά τους καλοκαιρινούς δε μήνες το πρόβλημα διογκώνεται ιδιαίτερα λόγω της ζέστης, με αποτέλεσμα να δημιουργείται αφόρητη δυσοσμία για τους περίοικους κατοίκους.

**ΙΙ. Η αρμοδιότητα του Συμπαραστάτη του Δημότη και της Επιχείρησης**

3. Σύμφωνα με το άρθρο 77 παρ. 3 του Ν.3852/2010, ο Συμπαραστάτης του Δημότη και της Επιχείρησης δέχεται καταγγελίες άμεσα θιγόμενων πολιτών ή επιχειρήσεων για κακοδιοίκηση από τις υπηρεσίες, τα νομικά πρόσωπα και τις επιχειρήσεις του Δήμου και διαμεσολαβεί για την επίλυση των σχετικών προβλημάτων, ενώ είναι υποχρεωμένος να απαντά εγγράφως ή ηλεκτρονικά εντός τριάντα (30) ημερών στους ενδιαφερομένους. Με την παρούσα εκπληρώνεται εμπρόθεσμα η εν λόγω υποχρέωση απάντησης.

4. Στη συγκεκριμένη υπό κρίση υπόθεση, η καταγγελία αφορά αρμοδιότητα των: α)διεύθυνση Περιβάλλοντος και Ποιότητας Ζωής Τμήμα Καθαριότητας και Ανακύκλωσης και β)διεύθυνση τεχνικών υπηρεσιών και επομένως ο Συμπαραστάτης του Δημότη και της Επιχείρησης είναι αρμόδιος να ασκήσει την διαμεσολαβητική του παρέμβαση.

**ΙΙΙ. Εξέταση της υπόθεσης.**

Για την υπόθεση δεν υπάρχει επαρκές μητρώο νομιμοποιητικών εγγράφων σχετικά με το ιδιοκτησιακό καθεστώς και τον φορέα εποπτείας και διαχείρισης των τμημάτων γης που παραχωρήθηκαν για καλλιέργεια σε δημότες του Δήμου Ξάνθης. Αυτό και μόνο δημιουργεί πρόβλημα σχετικά με τον φορέα στου οποίου την ευθύνη και αρμοδιότητα εντάσσεται η λειτουργία του «λαχανόκηπου» ώστε να αιτηθεί στις αρμόδιες υπηρεσίες την αποκομιδή και περισυλλογή των σκουπιδιών.

**IV. Διαμεσολάβηση για την επίλυση του προβλήματος**

Για τους λόγους αυτούς και μετά από επιτόπια επίσκεψη του χώρου, ο Συμπαραστάτης του Δημότη και της Επιχείρησης προτείνει στις ανωτέρω αρμόδιες υπηρεσίες τα παρακάτω:

1.Το πρόβλημα της συσσώρευσης σκουπιδιών, βλαπτικά για τη δημόσια υγεία, είναι πραγματικό.

2.Η περιοχή είναι κατοικημένη και υπάρχει ανάγκη να γίνουν οι απαιτούμενες ενέργειες ώστε να προφυλαχθεί η υγεία των ανθρώπων που είναι και συνταγματικά κατοχυρωμένη.

3.Για την περισυλλογή των συγκεκριμένων σκουπιδιών πρέπει να προβλεφθεί α)η τοποθέτηση κάδων περισυλλογής, β)η εβδομαδιαία τουλάχιστον περισυλλογή τους, με όχημα της καθαριότητας του Δήμου Ξάνθης ανοιχτό γιατί τα συγκεκριμένα σκουπίδια δεν αποτελούν οικιακά σκουπίδια.

4.Την ενημέρωση των καλλιεργητών για τις συγκεκριμένες ώρες και μέρες κατά τις οποίες θα εκτελείται η περισυλλογή των σκουπιδιών, έτσι ώστε να μην τα πετούν έξω από τις καλλιεργήσιμες εκτάσεις, δίπλα στα παράθυρα των κατοίκων της περιοχής, σε άλλες ώρες και μέρες.

5.Την συνεργασία των ανωτέρω υπηρεσιών για να περισυλλέγονται τα σκουπίδια με εκσκαφέα με κουβά (τζισημπί) και να φορτώνονται στα ανοιχτά φορτηγά του τμήματος της καθαριότητας του Δήμου.

Το γραφείο του ΣτΔ, ενημερώνει την καταγγέλλουσα ότι οι υπηρεσίες ενημερώθηκαν νόμιμα.

Επίσης η καταγγέλλουσα πρέπει να επικοινωνεί με τις αρμόδιες για την καθαριότητα, υπηρεσίες του Δήμου Ξάνθης, στα αντίστοιχα τμήματα για την εξυπηρέτηση του κοινού και των δημοτών ώστε να αποφεύγεται η δημιουργία και η συσσώρευση τόσο μεγάλου όγκου σκουπιδιών, ειδικά κατά τους καλοκαιρινούς μήνες.

Ξάνθη, 19 Μαΐου 2015

Η ΣΥΜΠΑΡΑΣΤΑΤΗΣ ΤΟΥ ΔΗΜΟΤΗ ΚΑΙ ΤΗΣ ΕΠΙΧΕΙΡΗΣΗΣ

Ελένη Π. Αχτάρη